C 37/4

Publicarea unei comunicări privind aprobarea unei modificări standard a caietului de sarcini al unei denumiri din sectorul vitivinicol, menționată la articolul 17 alineatele (2) și (3) din Regulamentul delegat (UE) 2019/33 al Comisiei

(2020/C 37/04)

Prezenta comunicare este publicată în conformitate cu articolul 17 alineatul (5) din Regulamentul delegat (UE) 2019/33 (1) al Comisiei

COMUNICARE PRIVIND APROBAREA UNEI MODIFICĂRI STANDARD

„Muscadet”

PDO-FR-A0497-AM01

Data comunicării: 8 noiembrie 2019

DESCRIEREA ȘI MOTIVELE MODIFICĂRII APROBATE

1. Corectarea unor erori de redactare

În capitolul I secțiunea II punctul 2, cuvântul „mențiunea” este înlocuit cu „mențiunile”, iar cuvintele „această mențiune” sunt înlocuite cu „aceste mențiuni”.

Această modificare vizează corectarea unei erori de redactare.

Documentul unic nu este vizat de această modificare.

2. Arealul geografic

Revizuirea arealului geografic al denumirii „Muscadet” are drept consecință excluderea a șapte comune (Bouguenais, Frossay, Mésanger, Rezé, Le Pellerin, Touvois, Varades) și a șapte părți de comune (Gétigné, Legé, Ligné, Vieillevigne, Villeneuve-en-Retz, Cugand și Saint Hilaire-de-Loulay) ca urmare a unei activități de restrângere a podgoriei la sectoarele unde s-a menținut o viticultură de calitate.

În plus, s-au efectuat o serie de modificări de redactare: noua listă a entităților administrative ține seama de fuziuni sau de alte modificări efectuate prin zonarea administrativă, intervenite după aprobarea caietului de sarcini. În vederea sporirii securității juridice, această listă este raportată la versiunea în vigoare a Codului Geografic Oficial, editat în fiecare an de INSEE.

Punctul din documentul unic referitor la arealul geografic se modifică în consecință, la fel ca punctul referitor la descrierea legăturii cu originea.

3. Arealul parcelat delimitat

În capitolul I secțiunea IV punctul 2 din caietul de sarcini, după cuvintele „19 mai 2011” sunt adăugate cuvintele „și 20 iunie 2018”.

Scopul acestei modificări este de a se adăuga data la care autoritatea națională competentă a aprobat o modificare a arealului parcelat delimitat în cadrul arealului geografic de producție. Delimitarea parcelelor constă în identificarea, în cadrul arealului geografic de producție, a parcelelor propice pentru obținerea produsului cu denumirea de origine protejată în cauză.

Documentul unic nu este vizat de această modificare.

4. Zona situată în imediata vecinătate

Zona situată în imediata vecinătate a fost actualizată ca urmare a fuziunii unor comune și a revizuirii ariei geografice. Astfel, anumite comune din arealul geografic delimitat figurează de acum în zona situată în imediata vecinătate. Zona globală de vinificare a denumirii nu se modifică.

Punctul din documentul unic care se referă la condițiile suplimentare se modifică în consecință.

5. Managementul podgoriei

În secțiunea VI:

— la punctul 1 litera (b), cuvintele „cu numărul maxim de ochi definit de regulile de tăiere.” se înlocuiesc cu „cu 14”

— la punctul 1 litera (c):

— după cuvintele „între rânduri” se adaugă: „atunci când această distanță este de maximum 1,50 metri”;

— cuvintele „înălțimea frunzișului fiind măsurată” se înlocuiesc cu cuvintele „înălțimea frunzișului este măsurată”.

Aceste evoluții determină modificarea randamentului maxim.

Documentul unic nu este vizat de această modificare.

6. Producția maximă per parcelă

Producția maximă medie per parcelă este majorată la 12 000 kg per hectar.12 000 kg per hectar.

Modificarea producției maxime per parcelă intervine în paralel cu modificarea randamentului maxim al denumirii.

Documentul unic nu este vizat de această modificare.

7. Randamentul

Randamentul denumirii este majorat la 70 de hectolitri la hectar, iar randamentul-limită la 83 de hectolitri la hectar.

Randamentul și randamentul-limită sunt majorate în legătură cu obiectivul de obținere a aromelor de tiol și proaspete din vinuri, pentru a exprima cu o mai mare vigoare caracteristicile istorice și specifice ale produsului „Muscadet”. În plus, revizuirea arealelor parcelate a evidențiat faptul că terenurile rezervate doar pentru denumirea „Muscadet” sunt mai fertile.

Punctul din documentul unic care se referă la randament se modifică în consecință.

8. Tratamentul termic

Se elimină interdicția referitoare la utilizarea de tratamente termice ale vinului în cadrul cărora temperaturile depășesc 40 °C. Modificarea are drept scop oferirea tuturor mijloacelor tehnice posibile operatorilor pentru ca aceștia să gestioneze consecințele anilor de recoltă dificili având drept caracteristici devieri organoleptice cum ar fi gustul de mucegai sau pământos. Tehnica încălzirii musturilor, denumită termovinificare, se dovedește a fi mult mai puțin perturbatoare pentru vinuri în ceea ce privește reducerea corpolenței și subțierea decât cea a recurgerii la cărbunii oenologici mezoporoși.

Punctul din documentul unic care se referă la practicile oenologice specifice se modifică în consecință.

9. Separarea drojdiilor

La secțiunea IX punctul 1 litera (c) se adaugă precizarea că vinurile sunt separate de drojdiile lor fine de vinificație cel târziu la data de 31 iulie a anului care urmează anului de recoltă.

Pentru ca vinurile să fie proaspete, perioada de maturare a vinurilor pe drojdii este limitată.

Punctul din documentul unic care se referă la practicile oenologice specifice se modifică în consecință, la fel ca descrierea legăturii cu originea.

10. Circulația vinurilor

În capitolul I secțiunea IX punctul 4, se elimină litera (b), care se referă la data punerii în circulație a vinurilor între antrepozitarii autorizați.

Documentul unic nu este vizat de această modificare.

11. Măsură tranzitorie

În secțiunea XI, se adaugă un punct 2: „Cu titlu tranzitoriu, și până la recolta din 2019 inclusiv, vinurile pot fi menținute pe drojdiile lor fine de vinificație după data de 31 iulie a anului care urmează anului de recoltă”.

Documentul unic nu este vizat de această modificare.

12. Obligații legate de declarare

Data-limită pentru prezentarea declarației de revendicare se modifică de la 15 decembrie la 31 decembrie.

Declarațiile vizate la capitolul II secțiunea I punctele 2 și 3 sunt, de asemenea, modificate.

Documentul unic nu este vizat de aceste modificări.

13. Registrul

Au fost aduse modificări de redactare în ceea ce privește ținerea registrelor.

— la capitolul II secțiunea II punctul 2: — la litera (b), se elimină cuvintele „până la data depunerii declarației sale de revendicare” și „și aciditatea mustului” — la litera (c), cuvântul „caiet” se înlocuiește cu „registru” — la litera (d), cuvântul „caiet” se înlocuiește cu „registru”, iar cuvintele „sau punând în consum vinuri de origine controlată neambalate” sunt eliminate.

De asemenea, se adaugă obligația de a înscrie în registrul de cramă data de separare a vinului de drojdiile sale fine de vinificație.

Documentul unic nu este vizat de această modificare.

14. Punctele principale care trebuie să facă obiectul controlului

Capitolul III a fost revizuit în vederea armonizării redactării punctelor principale care trebuie să facă obiectul controlului din caietele de sarcini din regiunea Nantes.

Documentul unic nu este vizat de această modificare.

DOCUMENT UNIC

1. Denumirea produsului

Muscadet

2. Tipul de indicație geografică

DOP - Denumire de origine protejată

3. Categorii de produse viticole

1. Vin

4. Descrierea vinului (vinurilor)

Vinurile sunt albe, seci și liniștite.

Aceste vinuri prezintă:

— o tărie alcoolică naturală minimă în volume de 9,5 %;

— un conținut maxim de zaharuri fermentabile (glucoză și fructoză) de 5 grame per litru;

— un conținut maxim de acid volatil de 10 miliechivalenți per litru;

— o tărie alcoolică totală maximă în volume, după îmbogățire, de 12 %;

— o aciditate totală cuprinsă între 61 și 112 miliechivalenți per litru în cazul vinurilor care prezintă un conținut de zaharuri fermentabile (glucoză și fructoză) cuprins între 3 și 5 grame per litru.

Conținutul de dioxid de sulf total și aciditatea totală ale vinurilor care prezintă un conținut de zaharuri fermentabile (glucoză și fructoză) mai mic de 3 grame per litru, precum și tăria alcoolică totală dobândită a vinurilor respectă pragurile stabilite de reglementările Uniunii. Vinurile sunt albe, seci și liniștite.

Acestea prezintă arome delicate, cel mai frecvent într-o gamă fructată sau florală, precum și un echilibru gustativ dominat în ansamblu de prospețime.

Caracteristici analitice generale Tăria alcoolică totală maximă (% în volume) Tăria alcoolică dobândită minimă (% în volume) Aciditatea totală minimă Aciditatea volatilă maximă (în miliechivalenți per litru) Conținutul total maxim de dioxid de sulf (în miligrame per litru)

5. Practici vitivinicole

a. Practici oenologice esențiale

Practică de cultivare

Vița-de-vie prezintă o densitate minimă de plantare de 6 500 de butuci per hectar.

Distanța dintre rânduri este de maximum 1,50 metri, iar spațiul dintre butucii de pe același rând este cuprins între 0,90 metri și 1,10 metri.

Vița-de-vie este tăiată lăsându-se maximum 14 ochi per butuc:

— prin tăiere scurtă cu un număr maxim de 5 cepuri de rod per butuc;

— prin tăiere Guyot simplă sau dublă.

Tăierea este finalizată înainte de desfacerea mugurilor sau de stadiul 5 pe scara Eichhorn și Lorentz.

Indiferent de modalitatea de tăiere, vița-de-vie poate fi tăiată cu 4 ochi suplimentari pe butuc, cu condiția ca, în stadiul fenologic corespunzător unui număr de 11 sau 12 frunze, numărul de lăstari cu rod per butuc ai anului să fie de maximum 14.

Practică oenologică specifică

Se interzice orice tratament termic al recoltei la o temperatură sub - 5 °C.

După îmbogățire, vinurile nu depășesc o tărie alcoolică în volume totală de 12 %.

Vinurile sunt separate de drojdiile lor fine de vinificație cel târziu la data de 31 iulie a anului care urmează anului de recoltă. În afara dispozițiilor sus-menționate, vinurile trebuie să respecte, în ceea ce privește practicile oenologice, obligațiile prevăzute în reglementările Uniunii și în Codul rural și al pescuitului maritim.

b. Randamentul maxim

83 de hectolitri la hectar

6. Arealul geografic delimitat

Toate etapele producției se desfășoară în arealul geografic aprobat de Institutul Național pentru origine și calitate în cadrul ședinței comitetului național competent din 15 iunie 2017. La data aprobării caietului de sarcini de către comitetul național competent, perimetrul acestui areal cuprinde teritoriul următoarelor comune sau părți din comune, pe baza Codului Geografic Oficial din anul 2018:

- departamentul Loire-Atlantique: Aigrefeuille-sur-Maine, Ancenis, Basse-Goulaine, Le Bignon, La Boissière-du-Doré, Bouaye, Brains, Carquefou, Le Cellier, La Chapelle-Heulin, Château-Thébaud, La Chevrolière, Clisson, Corcoué-sur-Logne, Couffé, Divatte-sur-Loire, Geneston, Gétigné (o parte), Gorges, La Haie-Fouassière, Haute-Goulaine, Le Landreau, Legé (partie), Ligné (o parte), La Limouzinière, Le Loroux-Bottereau, Maisdon-sur-Sèvre, Mauves-sur-Loire, Monnières, Montbert, Mouzillon, Oudon, Le Pallet, La Planche, Pont-Saint-Martin, Port-Saint-Père, La Regrippière, La Remaudière, Remouillé, Saint-Aignan-Grandlieu, Saint-Colomban, Sainte-Pazanne, Saint-Fiacre-sur-Maine, Saint-Géréon, Saint-Hilaire-de-Clisson, Saint-Julien-de-Concelles, Saint-Léger-les-Vignes, Saint-Lumine-de-Clisson, Saint-Lumine-de-Coutais, Saint-Mars-de-Coutais, Saint-Philbert-de-Grand-Lieu, Les Sorinières, Thouaré-sur-Loire, Vair-sur-Loire, Vallet, Vertou, Vieillevigne (o parte), Villeneuve-en-Retz doar pentru teritoriul comunei delegate Bourgneuf-en-Retz (o parte).

- departamentul Maine-et-Loire: Mauges-sur-Loire (doar pentru teritoriul comunelor delegate La Chapelle-Saint-Florent și Saint-Florent-le-Vieil), Orée d’Anjou (doar pentru teritoriul comunelor delegate Bouzillé, Champtoceaux, Drain, Landemont, Liré și La Varenne), Sèvremoine (doar pentru teritoriul comunelor delegate Saint-Crespin-sur-Moine și Tillières).

- departamentul Vendée: Cugand (o parte), Rocheservière, Saint-Hilaire-de-Loulay (o parte), Saint-Philbert-de-Bouaine.

7. Soiurile de struguri principale

Melon B

8. Descrierea legăturii (legăturilor)

Descrierea factorilor naturali care contribuie la legătură

Arealul geografic prezintă un peisaj conturat de alternanța dintre viile de pe pante și coline și pajiștile cu păduri din văi, evidențiat în locurile cele mai frumoase de prezența morilor vechi sau a „folies nantaises” (case de vacanță construite în secolul al XVIII-lea de către aristocrația sau burghezia de la periferia orașului Nantes). Parcelele de viță-de-vie sunt plantate mai ales pe versanții formați de fluviul Loara, de râurile Sèvre și Maine, de mlaștina Goulaine, de lacul Grandlieu și de afluenții acestora, la sud și la est de orașul Nantes. Situat în apropierea coastelor Oceanului Atlantic, arealul geografic se leagă deopotrivă de Bretania prin istoria sa și de Valea Loarei prin situarea sa geografică și cuprinde 81 de comune din departamentele Loire-Atlantique, Maine-et-Loire și Vendée.

Clima oceanică de care beneficiază arealul geografic este caracterizată de o variație anuală a temperaturilor redusă, datorată situării în apropierea unor mase importante de apă (oceanul, estuarul Loarei, lacul Grandlieu, mlaștina Goulaine). Temperaturile din timpul iernii sunt deosebit de blânde, iar verile rămân răcoroase, cu o ventilație asigurată de brizele marine. Precipitațiile sunt ușor deficitare în perioada de vegetație a viței-de-vie, rezultând o expunere la soare semnificativă pentru această latitudine, deși marile maree din timpul toamnei sunt uneori însoțite de averse puternice.

Arealul geografic prezintă o geologie complexă. În era precambriană și în era primară, orogenezele au condus la crearea de roci plutonice (granituri, gabro) și de roci metamorfice (gnaisuri, micașisturi, eclogite, amfibolite). Acest soclu este acoperit la nivel local de sedimente terțiare (argile, nisipuri cu pietriș). Nămolurile eoliene care s-au depus peste această regiune în era cuaternară au fost în general decapate ca urmare a eroziunii. În pofida acestei diversități geologice, solurile care se dezvoltă pe aceste formațiuni sunt cel mai adesea soluri brune sănătoase, nisipoase și bogate în pietriș. Respectând uzanțele, arealul parcelat pentru recolta de struguri delimitează strict pantele care prezintă peisaje deschise, în esență sau în mod tradițional plantate cu viță-de-vie, și parcelele care prezintă soluri filtrante, dotate cu o bună capacitate de încălzire, cu o capacitate limitată de retenție a apei și cu o fertilitate chimică moderată.

Descrierea factorilor umani care contribuie la legătură

Podgoria cu denumirea de origine controlată „Muscadet” este moștenitoarea unei tradiții viticole care datează din primele secole ale epocii noastre. Port oceanic situat la gura de vărsare a Loarei, Nantes s-a afirmat de foarte devreme ca o importantă răscruce pentru expedierea de vinuri spre insulele britanice și nordul Europei. Diverse texte atestă reputația emergentă a vinurilor în Evul Mediu. Treptat, mai ales sub impulsul schimburilor comerciale olandeze, podgoria din Nantes s-a specializat în producția de vinuri albe și de rachiu. Plantațiile de viță-de-vie au fost încurajate atunci de regimul fiscal, vinurile din Bretania fiind supuse unor impozite de două ori mai mici decât cele provenind din partea din amonte a Loarei.

Identitatea podgoriei s-a conturat cu adevărat odată cu dezvoltarea soiului Melon B. Primele mențiuni scrise referitoare la plantațiile de această „plantă de Burgundia” cu numele de „Muscadet” au apărut la mijlocul secolului al XVII-lea. După iarna geroasă din 1709, care a distrus, în mare parte, podgoria din Nantes, soiul Melon B, mai rezistent la înghețuri, a fost replantat de preferință în zonele cele mai bune din regiune. Războaiele contrarevoluționare din 1793, în cursul cărora podgoria a fost distrusă, și apoi criza cauzată de filoxeră începând din 1884 nu au făcut decât să întârzie dezvoltarea podgoriei. Reconstituirea podgoriei prin altoire a fost o ocazie de a adapta uzanțele de cultivare tradiționale la noi tehnici (plantare pe rânduri, tăiere Guyot). De atunci, cunoștințele specifice privind producția sunt riguros transpuse în norme: adoptarea doar a soiului Melon B, menținerea unei densități de plantare ridicate, cunoașterea aprofundată a încărcării viței-de-vie și limitarea randamentului acesteia, recoltarea strugurilor la maturitate completă. Ulterior unei reglementări pe cale judiciară în cursul anilor 1920, aceste practici au fost consacrate prin recunoașterea denumirilor de origine controlată „Muscadet Sèvre et Maine” și „Muscadet Coteaux de la Loire”, în 1936, apoi „Muscadet” în 1937. Pentru a produce vinuri mai bogate și mai complexe, operatorii au adoptat proceduri tehnice de vinificare deosebite, „metoda din Nantes”, care constă în menținerea vinurilor pe drojdiile lor fine de vinificație timp de cel puțin o iarnă fără nicio extracție, meșteșug dobândit din obiceiul pe care îl aveau producătorii de a păstra un butoi din cel mai bun vin al lor pe drojdii pentru a sărbători evenimentele familiale din primăvara următoare.

Această modalitate de învechire aduce rotunjime și onctuozitate vinurilor, prin îmbogățirea mai ales cu manoproteine și alți compuși proveniți din autoliza pereților celulari ai drojdiilor. În plus, această metodă, care se bazează pe absența manipulării vinurilor și pe menținerea acestora într-o atmosferă încărcată cu gaz carbonic, limitând în mod drastic fenomenele de oxidare și degajarea de compuși volatili, permite conservarea până în primăvara următoare și chiar mai mult a aromelor formate în timpul fermentării alcoolice. Reglementarea specifică mențiunii tradiționale „sur lie” („pe drojdii”) a fost stabilită în 1977 și a dus, începând din 1994, la îmbutelierea vinurilor chiar în cramele de vinificație, pentru a se limita extracțiile și transvazarea vinurilor. În 2009, podgoria cu denumirea de origine controlată „Muscadet” acoperea puțin peste 11 300 de hectare, exploatate de aproximativ 840 de producători. Vinul este produs, în cea mai mare parte, în crame private, unitățile de recoltare și vinificare în scop comercial totalizând aproximativ 25 % din producție, iar cooperativele aproape 10 %. Vinurile cu denumirea de origine controlată „Muscadet” sunt albe și liniștite. Acestea prezintă arome delicate, cel mai frecvent într-o gamă fructată sau florală, precum și un echilibru gustativ dominat în ansamblu de prospețime.

Vinurile care poartă mențiunea „sur lie” prezintă, în general, un gust echilibrat orientat mai mult spre rotunjime, un buchet olfactiv mai complex și pot prezenta o ușoară efervescență datorată gazului carbonic rezidual format în timpul fermentării alcoolice. Pentru a se conserva prospețimea, bogăția aromatică și gazul carbonic endogen ale vinurilor, acestea sunt protejate împotriva oxidării în timpul învechirii. Întrucât conținutul lor de gaz carbonic este prea ridicat pentru a fi ambalate în recipiente flexibile, aceste vinuri sunt îmbuteliate în sticlă și necesită o atenție deosebită în această etapă. „Dacă solul din Loire-Inférieure este excelent, clima de aici este minunată” scrie Jules GUYOT în cartea sa „Étude des vignobles de France” (volumul II, Paris, 1876). Într-adevăr, arealul geografic beneficiază de combinația dintre solurile propice viticulturii și o climă care favorizează exprimarea buchetul aromatic al soiurilor albe. Astfel, textura grosieră a solurilor asigură demararea timpurie a ciclului viței-de-vie și îi limitează vigoarea. Iernile blânde accentuează această precocitate, iar expunerea la soare din timpul verii și vânturile marine protejează vegetația împotriva bolilor. Solurile din arealul geografic delimitat asigură o alimentare hidrică moderată și regulată a viței-de-vie, gaj al unei bune maturizări, datorită rezervei lor reduse de apă și fragmentării lor, care permit o înrădăcinare în profunzime a plantelor. În sfârșit, temperaturile estivale moderate sunt ideale pentru conservarea prospețimii și a aromelor delicate care se exprimă în vinurile provenite din soiul Melon B.

Moștenitori ai unei tradiții viticole străvechi, producătorii din arealul geografic delimitat privilegiază de mai bine de trei secole cultivarea acestui soi unic și rar pe cele mai bune pante. Producătorii au optimizat practicile viticole pentru a asigura recoltarea de struguri sănătoși și copți, cu o dozare subtilă a echilibrului bogăție/aciditate care se regăsește în vinuri.

Produse conform uzanțelor locale, vinurile sunt deseori învechite pe drojdiile lor fine de vinificație, fără nicio extracție, fapt ce permite moleculelor odorante formate în timpul fermentării să se exprime în vinuri. Datorită blândeții temperaturilor din timpul iernii din arealul geografic, care favorizează schimburile cu drojdiile, vinurile continuă să se îmbunătățească pe durata învechirii lor și prezintă un gust mult mai bogat începând cu primăvara următoare. Îmbuteliate în sticlă în cursul anului care urmează anului de recoltă, vinurile cu denumirea de origine controlată completată cu mențiunea „sur lie” devin mai complexe, păstrându-și în același timp prospețimea caracteristică, susținută de o ușoară efervescență datorată gazului carbonic rezidual format în timpul vinificării. Pentru a conserva beneficiile acestui proces de învechire și a evita oxidarea, operatorii au dobândit o măiestrie deosebită în timpul ambalării vinurilor, efectuând îmbutelierea în sticlă direct în cramele de vinificație. Această practică tradițională, care reduce la minimum manipularea produselor, este perfect adaptată pentru a conserva compușii odoranți delicați ai vinurilor.

Vinurile cu denumirea de origine controlată „Muscadet” au devenit esențiale începând cu cea de-a doua jumătate a secolului al XX-lea în Franța, unde notorietatea lor spontană și gradul de pătrundere pe piață a acestora le plasează în prezent pe poziția a doua în rândul vinurilor albe. În cursul anilor 1980, exportul s-a dezvoltat din nou, ajungând să reprezinte aproape 40 % din volumele comercializate. La acest succes a contribuit considerabil și turismul, grație apropierii de litoral și asocierii vinurilor cu fructele de mare și cu peștele. Prin suprafața sa de producție, această podgorie era, în 2010, una dintre cele mai mari podgorii de vin alb din lume plantată cu un singur soi de viță-de-vie.

9. Alte condiții esențiale (ambalarea, etichetarea, alte cerințe)

Zona situată în imediata vecinătate

Cadrul juridic:

Legislația națională

Tipul de condiție suplimentară:

Derogare privind producerea în arealul geografic delimitat

Descrierea condiției:

Zona situată în imediata vecinătate, definită prin derogare pentru vinificarea și producerea vinurilor și pentru vinificarea, producerea, maturarea și ambalarea vinurilor care ar putea purta mențiunea „sur lie”, este formată din teritoriul următoarelor comune sau părți de comune, pe baza Codului Geografic Oficial din anul 2018:

— departamentul Loire-Atlantique: La Bernerie-en-Retz, Bouguenais, Boussay, Chaumes-en-Retz, Chauvé, Cheix-en-Retz, Frossay, Gétigné (o parte), Legé (o parte), Ligné (o parte), Loireauxence (doar teritoriul comunelor delegate La Chapelle-Saint-Sauveur și Varades), Machecoul-Saint-Même, La Marne, Mésanger, Montrelais, Les Moutiers-en-Retz, Paulx, Le Pellerin, Pornic, Rezé, Rouans, Saint-Étienne-de-Mer-Morte, Saint-Hilaire-de-Chaléons, Saint-Père-en-Retz, Saint-Viaud, Touvois, Vieillevigne (o parte), Villeneuve-en-Retz [doar teritoriul comunelor delegate Bourgneuf-en-Retz (o parte) și Fresnay-en-Retz], Vue.

— departamentul Maine-et-Loire: Beaupréau-en-Mauges (doar teritoriul comunelor delegate Beaupréau și Gesté), Ingrandes-Le Fresne sur Loire (doar teritoriul comunei delegate Fresne-sur-Loire), Mauges-sur-Loire (doar teritoriul comunei delegate Marillais), Montrevault-sur-Èvre (doar teritoriul comunelor delegate La Boissière-sur-Evre, La Chaussaire, Le Fief-Sauvin, Le Fuilet, Montrevault, Le Puiset-Doré, Saint-Pierre-Montlimart și Saint-Rémy-en-Mauges), Orée d’Anjou (doar teritoriul comunelor delegate Saint-Christophe-la-Couperie, Saint-Laurent-des-Autels și Saint-Sauveur-de-Landemont), Sèvremoine (doar teritoriul comunelor delegate Montfaucon-Montigné și Saint-Germain-sur-Moine).

— departamentul Vendée: Cugand (o parte), Montaigu, Saint-Étienne-du-Bois, Saint-Hilaire-de-Loulay (o parte).

Cadrul juridic:

Legislația națională

Tipul de condiție suplimentară:

Ambalarea în aria delimitată

Descrierea condiției:

Vinurile care ar putea purta mențiunea „sur lie” sunt ambalate în arealul delimitat.

Pentru a conserva caracteristicile obținute din modul de vinificare și de învechire a acestor vinuri, în special prospețimea acestora, complexitatea lor aromatică, ce prezintă anumite componente care se exprimă după ambalare, și ușoara efervescență datorată conținutului de gaz carbonic endogen al acestor vinuri, în scopul limitării transvazărilor, vinurile care ar putea purta mențiunea „sur lie” sunt îmbuteliate în sticlă în cramele de vinificație în perioada cuprinsă între datele de 1 martie și 30 noiembrie ale anului care urmează anului de recoltă.

Această modalitate de învechire deosebită aduce rotunjime și onctuozitate vinurilor, prin îmbogățirea mai ales cu manoproteine și alți compuși proveniți din autoliza pereților celulari ai drojdiilor. Această metodă se bazează pe absența manipulării vinurilor și pe menținerea acestora în atmosferă încărcată cu gaz carbonic, limitându-se în mod drastic fenomenele de oxidare și degajarea de compuși volatili.

Operatorii au dobândit o măiestrie deosebită în ceea ce privește protejarea vinurilor împotriva oxidării în cuvă și îmbutelierea lor cu grijă în sticlă, pentru ca eliberarea acestor arome să continue cât mai mult timp posibil, și ca vinurile să devină din ce în ce mai complexe.

Întrucât conținutul lor de gaz carbonic este prea ridicat pentru a fi ambalate în recipiente flexibile, aceste vinuri sunt îmbuteliate în sticlă și necesită o atenție deosebită în această etapă.

Cadrul juridic:

Legislația națională

Tipul de condiție suplimentară:

Dispoziții complementare referitoare la etichetare

Descrierea condiției:

Denumirea de origine controlată poate fi completată de mențiunea „sur lie” în cazul vinurilor care îndeplinesc condițiile de producție stabilite pentru această mențiune în caietul de sarcini.

Denumirea de origine controlată poate fi completată de mențiunea „primeur” sau „nouveau” în cazul vinurilor care îndeplinesc condițiile de producție stabilite pentru respectiva mențiune în caietul de sarcini.

Denumirea de origine controlată poate fi completată de denumirea geografică „Val de Loire” conform normelor stabilite în caietul de sarcini pentru utilizarea acestei denumiri geografice.

Dimensiunile caracterelor cu care sunt înscrise mențiunea „sur lie”, „primeur” sau „nouveau” și denumirea geografică „Val de Loire” nu depășesc nici în înălțime, nici în lățime, nici în grosime dimensiunile caracterelor cu care este înscrisă denumirea de origine controlată.

Vinurile care poartă mențiunile „sur lie”, „primeur” sau „nouveau” sunt prezentate cu indicarea anului de recoltă.

Link către caietul de sarcini

https://info.agriculture.gouv.fr/gedei/site/bo-agri/document_administratif-700bfc77-91e7-46a4-9d50-0617becbef1f

(1) JO L 9, 11.1.2019, p. 2.